
ROZSUDOK V MENE SLOVENSKEJ REPUBLIKY Okresný súd Poprad v konaní pred sudkyňou JUDr. Monikou Heldákovou, v právnej veci navrhovateľky A. B., nar. XX.X.XXXX, trvale bytom C. XXX/XX, XXX XX D., o návrhu na obmedzenie spôsobilosti na právne úkony C. B., nar. XX.X.XXXX, bytom C. XXX/XX, XXX XX D., t. č. E. F. G., H. XXXX/XX, G., XXX XX G. I., zastúpenej procesným opatrovníkom obcou Ľubica, takto rozhodol: I. O b m e d z u j e C. B., nar. XX. XX. XXXX, spôsobilosť na právne úkony tak, že nie je spôsobilá: - vykonávať právne úkony finančného charakteru, a to v rozsahu nakladania s hnuteľným a nehnuteľným majetkom, nakladať s finančnými prostriedkami, - uzatvárať kúpne zmluvy, úverové zmluvy, spotrebiteľské zmluvy, zmluvy o pôžičke, darovacie zmluvy, poistné zmluvy alebo akékoľvek iné zmluvy majetkovoprávnej povahy, - akýmkoľvek spôsobom zaťažiť hnuteľný a nehnuteľný majetok, spísať závet a narábať s vlastným finančným účtom, - realizovať jednostranné ručiteľské vyhlásenia a iné jednostranné úkony finančného a majetkového charakteru, - prevádzať svoj hnuteľný a nehnuteľný majetok na iné osoby, uzatvárať zmluvy o poskytovaní sociálnej služby a akékoľvek dodatky k zmluvám, - preberať mzdu alebo iný obdobný príjem, dôchodok, nemocenské dávky, dávky v nezamestnanosti, štátne sociálne dávky a iné dávky sociálnej podpory alebo iné príjmy, - konať pred štátnymi orgánmi, orgánmi verejnej správy, úradmi, súdmi, finančnými inštitúciami, bankovými inštitúciami a inštitúciami poskytujúcimi služby, preberať poštové zásielky - rozhodovať o potrebe sociálnej a zdravotnej starostlivosti, o jej hospitalizácii a o podávaní depotných preparátov, liekov, dávať informovaný súhlas o poskytovaní zdravotnej starostlivosti, - voliť a byť volený, - rozhodovať o svojom trvalom a prechodnom pobyte. II. U s t a n o v u j e C. B., nar. XX. XX. XXXX, za opatrovníčku A. B., nar. XX. XX. XXXX, ktorá je oprávnená zastupovať opatrovankyňu v rozsahu jej obmedzenia spôsobilosti na právne úkony. III. Opatrovník p r e d l o ž í súdu dvakrát do roka správu o výkone svojej opatrovníckej funkcie, a to do 30.06. a do 31.12. v danom roku. IV. Štát n e m á n á r o k na náhradu trov konania. V. Žiaden z účastníkov n e m á n á r o k na náhradu trov konania. odôvodnenie:
1. Návrhom z 8.4.2025 navrhovateľka domáhala obmedzenia spôsobilosti na právne úkony svojej matky C. B., nar. XX.X.XXXX (ďalej len „posudzovaná“). Navrhovateľka tiež navrhla, aby bola ustanovená za opatrovníčku posudzovanej. 2. Návrh odôvodnila tým, že posudzovaná je už cca 4 roky umiestnená v Zariadení opatrovateľskej služby. Jej zdravotný stav je 3 roky taký, že sa pohybuje iba pomocou invalidného vozíka a nie je samostatne schopná vykonávať základné hygienické úkony, je plienkovaná, verbálne nekomunikuje, počuje dobre. Keďže nerozpráva, je ťažké zhodnotiť, do akej miery vníma svoje okolie. Reaguje na určité podnety, pri pozeraní TV sa niekedy rozosmeje, niekedy rozplače. U posudzovanej bol diagnostikovaný Alzheimer s prejavmi ťažkej demencie a afázie. K návrhu priložila rodný list preukazujúci ich príbuzenský pomer a lekárske správy z 27.6.2024, 10.3.2025, 5.8.2024. 3. Uznesením č. k. 27Ps/10/2025-13 z 15.4.2025 súd ustanovil posudzovanej za procesného opatrovníka obec Ľubica (ďalej len „procesný opatrovník“). 4. Uznesením č. k. 27Ps/10/2025-24 z 22.5.2025, ktoré nadobudlo právoplatnosť dňa 6.6.2025, súd vo veci nariadil znalecké dokazovanie znalkyňou z odboru Zdravotníctvo a farmácia, odvetvia Psychiatria, MUDr. Ladislavom Laukom (ďalej len „znalec“) a uložil mu vypracovať písomný znalecký posudok. 5. Sudkyňa 18.11.2025 osobne vzhliadla posudzovanú v Zariadení opatrovateľskej služby, o čom je spísaná zápisnica. Posudzovaná nekomunikovala, nenadviazala očný kontakt. 6. Súd vo veci nariadil pojednávanie na deň 19.11.2025, na ktoré sa dostavila navrhovateľka a procesný opatrovník. Na pojednávanie sa nedostavila posudzovaná ani znalec, súd vykonal pojednávanie v ich neprítomnosti. 7. Súd vo veci vykonal dokazovanie prednesom zúčastnených osôb, ako aj oboznámením sa s listinnými dôkazmi, najmä s návrhom na začatie konania a so znaleckým posudkom. Na základe vykonaného dokazovania súd zistil tento skutkový stav veci: 8. Znalecký posudok č. 94/2025 bol súdu doručený dňa 20.8.2025. V jeho záveroch znalec uviedol, že u posudzovanej zistil prítomnosť ťažkej demencie Alzheimerovho typu, ochorenie malo rýchly priebeh a je už v terminálnom štádiu. Ide o stav trvalý. Posudzovaná nedokáže prejaviť svoju vôľu ani v najjednoduchších záležitostiach. Rozpozná hlas príbuzných, nedokáže reagovať, nie je si vedomá svojho zdravotného stavu, nemôže rozhodovať o zdravotnej sociálnej starostlivosti ani o majetkových záležitostiach. Neprichádza do úvahy žiaden právny úkon, ktorý by dokázala sama vykonať. Nie je možné očakávať zlepšenie stavu. 9. Na pojednávaní navrhovateľka zotrvala na podanom návrhu. Posudok nenamieta. Chce byť opatrovníčkou svojej matky. 10. Procesný opatrovník na pojednávaní uviedol, že súhlasí s návrhom. K navrhovanej opatrovníčke nemá námietky. Je predpoklad, že funkciu bude vykonávať v súlade s potrebami opatrovanej. Znalecký posudok vyjadruje skutočnosť a nenamietajú ho. 11. Vzhľadom na to, že na pojednávaní nevyvstali žiadne okolnosti, ktoré by neboli jasné, prípadne ktoré by účastníci rozporovali, súd znalca nepovažoval za potrebné vyslúchnuť a aj napriek dikcii ustanovenia § 244 CMP s poukazom na zásadu hospodárnosti a rýchlosti konania výsluch znalca nevykonal (nakoľko výsluch znalca by vyžadoval odročenie pojednávania na iný termín a s výsluchom by vznikli trovy konania spojené s účasťou znalca na tomto pojednávaní). 12. Podľa § 8 ods. 1 zákona č. 40/1964 Zb. Občianskeho zákonníka v znení neskorších predpisov (ďalej len ,,OZ“) spôsobilosť fyzickej osoby vlastnými právnymi úkonmi nadobúdať práva a brať na seba povinnosti (spôsobilosť na právne úkony) vzniká v plnom rozsahu plnoletosťou. 13. Podľa § 10 OZ ak fyzická osoba pre duševnú poruchu, ktorá nie je len prechodná, nie je vôbec schopná robiť právne úkony, súd ju pozbaví spôsobilosti na právne úkony. Ak fyzická osoba pre duševnú poruchu, ktorá nie je len prechodná, alebo pre nadmerné požívanie alkoholických nápojov
alebo omamných prostriedkov či jedov je schopná robiť len niektoré právne úkony, súd obmedzí jej spôsobilosť na právne úkony a rozsah obmedzenia určí v rozhodnutí. Súd pozbavenie alebo obmedzenie spôsobilosti zmení alebo zruší, ak sa zmenia alebo ak odpadnú dôvody, ktoré k nim viedli. 14. Podľa § 231 zákona č. 161/2015 Z. z. Civilného mimosporového poriadku v účinnom znení (ďalej len ,,CMP“) v konaní o spôsobilosti na právne úkony súd rozhoduje o obmedzení spôsobilosti fyzickej osoby na právne úkony, zmene obmedzenia spôsobilosti fyzickej osoby na právne úkony a navrátení spôsobilosti fyzickej osoby na právne úkony. 15. Podľa § 243 CMP súd vyslúchne osobu, o ktorej spôsobilosti sa koná. Súd výsluch uskutoční spôsobom, ktorý je vhodný a primeraný s ohľadom na zdravotný stav. Ak je výsluch na ujmu zdravotného stavu, možno od výsluchu upustiť. Súd v takom prípade osobu, o ktorej spôsobilosti sa koná, vzhliadne. Ak o to požiada osoba, o ktorej spôsobilosti sa koná, vyslúchne ju súd vždy. 16. Po posúdení zisteného skutočného stavu v spojení s vyššie citovanou právnou úpravou dospel súd k záveru, že sú splnené všetky zákonné podmienky pre obmedzenie posudzovanej v spôsobilosti na právne úkony. V konaní bolo preukázané, že posudzovaná trpí ťažkou demenciou Alzheimerovho typu, ktorá odôvodňuje obmedzenie jej spôsobilosti na právne úkony v prakticky každej oblasti jej života. Posudzovaná je zároveň imobilná, nekomunikuje. Zlepšenie stavu nie je možné očakávať. Vzhľadom k uvedenému súd obmedzil posudzovanej spôsobilosť na právne úkony v rozsahu ako je uvedené v I. výroku tohto rozsudku. 17. Podľa § 248 CMP konanie o obmedzení spôsobilosti na právne úkony je spojené s konaním o ustanovení opatrovníka podľa § 272 až 277. Ak súd rozhodne o obmedzení spôsobilosti na právne úkony, vo výroku rozsudku vymedzí rozsah, v akom spôsobilosť osoby na právne úkony obmedzil, a ustanoví jej opatrovníka. 18. Podľa § 272 CMP súd ustanoví opatrovníka fyzickej osobe, ak tak ustanovuje osobitný predpis. 19. Podľa § 27 ods. 2 OZ zákonným zástupcom fyzickej osoby, ktorého súd rozhodnutím pozbavil spôsobilosti na právne úkony alebo ktorého spôsobilosť na právne úkony súd rozhodnutím obmedzil, je súdom ustanovený opatrovník. 20. Podľa § 27 ods. 3 OZ ak sa za opatrovníka nemôže ustanoviť príbuzný fyzickej osoby ani iná osoba, ktorá spĺňa podmienky pre ustanovenie za opatrovníka, ustanoví súd za opatrovníka orgán miestnej správy, prípadne jeho zariadenie, ak je oprávnené vystupovať svojím menom (§ 18 ods. 1). 21. Súd posudzovanej, ktorej spôsobilosť na právne úkony týmto rozhodnutím obmedzil, ustanovil za opatrovníka navrhovateľku – dcéru posudzovanej, ktorá je oprávnená zastupovať opatrovankyňu v rozsahu jej obmedzenia spôsobilosti na právne úkony (výrok II.). 22. Podľa § 275 CMP súdom ustanovený opatrovník vykonáva svoje práva a povinnosti riadne a dbá na pokyny súdu. 23. Podľa § 277 ods. 1 CMP súd dohliada na spôsob výkonu funkcie opatrovníka. 24. Výkon opatrovníctva podlieha pravidelnej kontrole súdu. Z toho dôvodu bola v tomto rozhodnutí uložená opatrovníčke povinnosť dvakrát ročne predkladať súdu správu o výkone funkcie opatrovníka (výrok III.). 25. Podľa § 251 CMP trovy dôkazov platí štát. Ten, kto podá zjavne bezdôvodný návrh na začatie konania o spôsobilosti na právne úkony, je povinný nahradiť ujmu, ktorá vznikla osobe, o ktorej spôsobilosti sa konalo, jej zástupcovi alebo štátu. 26. Súd nepriznal štátu náhradu trov konania (výrok IV.), nakoľko s poukazom na ustanovenie § 251 CMP, v danej veci platí všeobecné pravidlo, že trovy konania o obmedzenie spôsobilosti na právne úkony platí štát, keďže zo strany navrhovateľky nešlo o zjavne nedôvodný návrh.
27. Podľa § 57 CMP o povinnosti nahradiť trovy konania, ak nejde o trovy konania štátu, rozhoduje súd len na návrh. 28. Podľa § 58 ods. 1 CMP o nároku na náhradu a o výške trov konania rozhoduje súd v rozhodnutí, ktorým sa konanie končí. 29. Podľa § 52 CMP žiaden z účastníkov nemá nárok na náhradu trov konania, ak tento zákon neustanovuje inak (§ 53 až § 55 CMP). 30. O trovách konania účastníkov súd rozhodol tak, že žiadnemu z účastníkov konania nepriznal nárok na náhradu trov konania, nakoľko si náhradu trov konania v súlade s § 57 CMP žiaden z nich neuplatnil (výrok V.). Poučenie: Proti tomuto rozsudku možno podať odvolanie do 15 dní odo dňa jeho doručenia na Okresnom súde Poprad, písomne. (§ 355 ods. 1 CSP) V odvolaní sa má uviesť, ktorému súdu je určené, kto ho podáva, ktorej veci sa týka a čo sleduje, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh), musí byť podpísané a uvedená spisová značka konania. (§ 127 a § 363 CSP) Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolanie. (§ 364 CSP) Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. (§ 365 ods. 1 CSP) Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. (§ 365 ods. 2 CSP) Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. (62 ods. 1 CMP) Odvolacie dôvody možno meniť a dopĺňať až do rozhodnutia o odvolaní. (§ 62 ods. 2 CMP) Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z. z. o súdnych exekútoroch a exekučnej činnosti. Ak povinný dobrovoľne nesplní, čo mu ukladá vykonateľné rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na nariadenie súdneho výkonu rozhodnutia.

